1 दिसम्बर को रिलीज़ होने वाली संजय लीला भंसाली की फिल्म पद्मावती को इस साल की सबसे बहुप्रतीक्षित फिल्म माना जा रहा है। इस फिल्म में शाहिद कपूर, दीपिका पादूकोण और रणवीर सिंह मुख्य भूमिका में नज़र आएंगे। कुछ समय पहले शाहिद कपूर और दीपिका पादूकोण का फर्स्ट लुक रिलीज़ किया गया था। इसके बाद से ही दर्शक रणवीर सिंह के लुक का काफी बेसब्री से इंतजार कर रहे थे। मंगलवार को रणवीर सिंह ने फैंस का इंतजार खत्म करते हुए फिल्म पद्मावती में अपना फर्स्ट लुक लॉन्च कर दिया है।
रणवीर सिंह ने इंस्टाग्राम और ट्वीटर के ज़रिए अपनी दो फोटोज़ शेयर की है। रणवीर के फोटो शेयर करते ही वह कुछ ही देर में पूरे सोशल मीडिया पर वाइरल हो गई है। फिल्म में रणवीर अलाउद्दीन खिलजी के किरदार में नज़र आएंगे, जो चित्तोड़ की महारानी पद्मावती पर मोहित हो गया था। रानी पद्मावती को पाने के लिए खिलजी ने चित्तोड़ राज्य पर आक्रमण कर दिया था। हालांकि वह रानी को पाने में नाकाम साबित हुआ था।
फिल्म पद्मावती में रणवीर पहली बार नेगेटिव रोल में नज़र आएंगे। बताया जा रहा है कि फिल्म में ओरिजनल लुक में नज़र आने के लिए रणवीर ने खुद को कुछ दिन के लिए एक कमरे में बन्द कर लिया था। वह अपने दोस्तों के साथ भी अपने किरदार में रहकर ही बात करने लगे थे। खबरों के मुताबिक रणवीर अपने रोल में इतनी बुरी तरह ढल गए थे कि उन्हें रोल से बाहर लाने के लिए साइकेट्रिस्ट का सहारा लेना पड़ा था।
रणवीर से पहले शाहिद कपूर और दीपिका के लुक की भी सोशल मीडिया पर काफी चर्चाएं हुई थी। शाहिद कपूर महाराजा रावल रतन सिंह के लुक में नज़र आए थे तो रानी पद्मिनी के लुक में दीपिका पादूकोण का यूनीब्रो स्टाइल भी काफी पसन्द किया गया था। तीनों मुख्य कलाकारों के लुक लॉन्च होने के बाद दर्शक इस फिल्म को देखने के लिए और भी ज्यादा उत्सुक नज़र आने लगे है। फिल्ममेकर्स पर रानी पद्मावती को गलत ढंग से पेश करने का आरोप लगाते हुए कुछ असामाजिक तत्वों ने फिल्म रिलीज़ ना करने की धमकी भी दी हुई है।